Ida B. Wells

Ida Bell Wells-Barnett (1862–1931) kjent som Ida B. Wells, var en amerikansk journalist, avisredaktør, menneskerettighetsaktivister, sosiolog, feminist og en av de første lederne i den amerikanske borgerrettighetsbevegelsen. Hun var en av grunnleggerne av National Association for the Advancement of Colored People (NAACP) i 1909 og bemerket seg for sin kamp for kvinnelig stemmerett.

Liv og virke
Bakgrunn
Ida B. Wells ble født noen måneder før Abraham Lincoln utstedte Emansipasjonserklæringen. Hennes foreldre var begge slaver. Faren jobbet som snekker og moren som husholderske. Begge døde av gulfeber da Ida var 16 år gammel. Hun livnærte seg fra tidlig alder som lærer mens hun tok seg av de yngre søsknene sine.The New York Times: Sunday Book Review: Oh Pioneer! 18. mai 2008

Journalist og aktivist
Som 21-åring opplevde Wells å bli kastet ut av en togvogn på grunn av hudfargen sin. Wells saksøkte jernbaneselskapet og vant i første instans. Dommen ble senere opphevet, men en artikkel som Wells skrev om hendelsen markerte starten på hennes karriere som journalist.Ida B. Wells Biography

Mens hun arbeidet som journalist i Memphis underviste hun også ved en av byens segregerte skoler. Hun ble en høylytt kritiker av det segregerte skolesystemet og fikk sparken på grunn av denne holdningen i 1891.

Kamp mot lynsjinger
I 1892 ble Wells' venn Thomas Moss arrestert sammen med to andre etter en langvarig konflikt rundt butikken deres, som konkurrerte med forretninger med hvite eiere. Moss, Calvin McDowell og Will Stewart hadde skutt mot vandaler som angrep butikken deres. De ble arrestert, men aldri ført for retten, da en lynsjemobb hentet dem fra fengselet og myrdet dem. Wells skrev om mordene i avisen Free Speech and Headlight, og oppfordret byens afroamerikanere til å forlate Memphis. Mer enn 6.000 personer fulgte oppfordringen mens andre organiserte boikott av virksomheter som var eid av hvite.

En utbredt oppfatning på denne tiden var at lynsjinger ble brukt som straffereaksjon mot kriminelle svarte og i særdeleshet voldtekstforbrytere. Ida B. Wells var blant de første som drev et informert politisk arbeid mot lynsjingene av svarte.History is a Weapon; Lynch law by Ida B. Wells, 1893 Hun dokumenterte at lynsjingene ikke handlet om å beskytte hvite kvinner fra overgrep, men som regel var økonomisk motivert.

På slutten av 1800-tallet turnerte Wells Europa og informerte om lynsjingene av svarte i USA.

Ekteskap og senere liv
I 1895 giftet Wells seg med advokaten Ferdinand Barnett. De slo seg ned i Chicago og fikk fire barn. Wells drev den afro-amerikanske avisen The Conservator, som Barnett eide.

Ikke lenge før sin død i 1931 stilte hun til valg som senator, men ble ikke valgt.

 Referanser 

 Eksterne lenker 


  Project Gutenberg: Southern Horrors : Lynch Law in All Its Phases by Ida B. Wells-Barnett
  Wikisource: Ida B. Wells to the Anti-Lynching Bureau

Kategori:Borgerrettighetsforkjempere fra USA
Kategori:Afroamerikanere
Kategori:Amerikanske slaver
Kategori:Kvinnesaksforkjempere fra USA
Kategori:Personer fra Marshall County i Mississippi